

 LĒMUMS

Ādažos, Ādažu novadā

2025. gada 24. jūlijā **Nr. 302**

**Par Ādažu novada pašvaldības Vēlēšanu komisijas izveidošanu**

Republikas pilsētu un novadu vēlēšanu komisiju un vēlēšanu iecirkņu komisiju likuma (turpmāk – Likums) 1. panta pirmā daļa nosaka, ka novada domes vēlēšanu sagatavošanai novadā no vēlētājiem izveido vēlēšanu komisiju 7-15 locekļu sastāvā (skaitu nosaka dome), savukārt likuma 5. pants nosaka, ka Vēlēšanu komisijas priekšsēdētāju un pārējos vēlēšanu komisijas locekļus ievēlē attiecīgās pašvaldības dome triju mēnešu laikā pēc domes ievēlēšanas.

Likuma 9. pants nosaka, ka komisijas locekļu kandidātu pieteikšanas termiņu nosaka dome, izliekot par to paziņojumu redzamā vietā domes ēkā.

Ņemot vērā iepriekš minēto, kā arī Finanšu komitejas 16.07.2025. atzinumu, Ādažu novada dome

**NOLEMJ:**

1. Izveidot Ādažu novada pašvaldības Vēlēšanu komisiju (turpmāk – Komisija) 7 locekļu sastāvā.
2. Noteikt Komisijas locekļu kandidātu pieteikšanās termiņu līdz 2025. gada 29. augustam.
3. Apstiprināt Komisijas kandidāta pieteikuma veidlapu (pielikumā).
4. Aizpildītus Komisijas kandidātu pieteikumus iesniedz Valsts un pašvaldības vienotajā klientu apkalpošanas centrā, Gaujas iela 33A, Ādaži, Ādažu novads, vai Stacijas iela 5, Carnikava, Carnikavas pagasts, Ādažu novads, valsts pārvaldes pakalpojumu portālā [*www.latvija.gov.lv*](http://www.latvija.gov.lv), nosūtot uz Ādažu novada pašvaldības oficiālo elektronisko adresi vai ar drošu e-parakstu parakstītu pieteikumu nosūta uz pašvaldības e-pasta adresi dome@adazunovads.lv (vēstules tēmas sadaļā norādot nosaukumu „*Pieteikums Ādažu novada pašvaldību vēlēšanu komisijai”*).
5. Centrālās pārvaldes Administratīvai nodaļai izlikt redzamā vietā pašvaldības ēkās (Gaujas iela 33A, Ādaži, un Stacijas iela 5, Carnikava) un Sabiedrisko attiecību nodaļai publicēt pašvaldības tīmekļvietnē [www.adazunovads.lv](http://www.adazunovads.lv) paziņojumu par Komisijas veidošanu, Komisijas locekļu kandidātu pieteikšanās termiņu un pieteikumu iesniegšanas vietām.
6. Pašvaldības izpilddirektoram kontrolēt lēmuma izpildi.

Pielikumā:  Ādažu novada pašvaldības vēlēšanu komisijas kandidāta pieteikums, uz 2 lp.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU